Det Økonomiske og Sociale Udvalgs udtalelse om »Kommissionens forslag til Rådets beslutning om fastlæggelse og gennemførelse af Fællesskabets politik for post og telekommunikation« () (97/C 30/06)

Rådet for Den Europæiske Union besluttede den 20. maj 1996 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Lars Kritz til ordfører. Sektionen vedtog sin udtalelse den 24. juli 1996.

Det Økonomiske og Sociale Udvalg vedtog på sin 338. plenarforsamling af 25. og 26. september 1996, mødet den 25. september 1996, med 94 stemmer for, 1 imod og 4 hverken for eller imod, følgende udtalelse.

1. Indledning

1.1. Kommissionen har besluttet at foreslå et retsgrundlag for en række budgetposter som bebudet i dens meddelelse fra 1994 (SEK(94) 1106 endelig udg.). En af disse budgetposter vedrører fastlæggelse og gennemførelse af Fællesskabets politik inden for post og telekommunikation (B5-401).

1.2. I henhold til traktaten samt Rådets og Europa-Parlamentets resolutioner og direktiver skal Kommissionen på forskellig måde undersøge og opstille målsætninger og aktivitetsforløb med sigte på yderligere at fastlægge og gennemføre Fællesskabets politik for post og telekommunikation. Det drejer sig bl.a. om at iværksætte indledende undersøgelser, indhente udtalelser fra industrien og offentligheden, fremsætte forslag til lovgivning og overvåge lovgivningens anvendelse.

1.3. Disse aktioner kræver en række støtteaktiviteter, heriblandt undersøgelser, seminarer og samråd for at analysere markederne, teknologien, målsætningerne og de politiske retningslinjer. Uddelegering af opgaver til standardiserings- og frekvensorganer er også omfattet. Disse aktiviteter finansieres over budgetpost B5-401.

2. Kommissionens forslag

2.1. Kommissionens dokument omfatter følgende:

- begrundelse;

- forslag til Rådets beslutning;

- fortegnelse over de hidtil vedtagne retsakter på post- og telekommunikationsområdet (dette bilag indeholder ikke de direktiver, afgørelser, resolutioner osv., der er vedtaget i 1995 og 1996);

- finansieringsoversigt.

2.2. Formålet med Rådets beslutning fremgår af artikel 1.

2.3. I henhold til artikel 2 er Kommissionen ansvarlig for udførelsen af de opgaver, der er defineret i artikel 1. Under udførelsen af opgaverne skal Kommissionen tage hensyn til målsætningerne for Fællesskabets politik for post og telekommunikation; de vigtigste målsætninger er gengivet i artikel 2.

2.4. For at udføre opgaverne i artikel 2 kan Kommissionen i henhold til artikel 3 iværksætte formålstjenlige aktioner af enhver art, heriblandt:

- indgåelse af kontrakter om udførelse af analyseopgaver og særlige undersøgelser;

- tilrettelæggelse af, deltagelse i og støtte til ekspertmøder, konferencer og seminarer;

- medvirken til udvikling af samarbejdet mellem Fællesskabet og tredjelande;

- uddelegering af opgaver til standardiserings- og frekvensorganer;

- indkøb og drift af det nødvendige udstyr.

2.5. I artikel 4 understreges det bl.a., at bestemmelser, som skal forebygge svig, skal indføjes i alle aftaler og kontrakter mellem Kommissionen og betalingsmodtagerne.

2.6. Hvert tredje år skal Kommissionen forelægge Europa-Parlamentet og Rådet en rapport om aktiviteterne (artikel 5).

2.7. Det fremgår af finansieringsoversigten, at budgettet for B5-401 for 1995 er fastsat til 8,5 mio. ecu. FBF 96 (det foreløbige budgetforslag for 1996) omfatter samme beløb. Omkostningernes fordeling på foranstaltningens elementer viser, at Kommissionen agter at fokusere på de strategiske aspekter som følge af den hastige teknologiske udvikling, på markedsudviklingen, især inden for telekommunikation, og på retsforskrifterne.

3. Generelle bemærkninger

3.1. Det Økonomiske og Sociale Udvalg er enig med Kommissionen i, at der er behov for et retsgrundlag for budgettet for fastlæggelse og gennemførelse af Fællesskabets politik for post og telekommunikation (budgetpost B5-401).

3.2. De støtteaktiviteter, der finansieres under B5-401, er nu blevet gennemført i en årrække uden et formelt retsgrundlag. Efter ØSU's opfattelse skal forslaget om en rådsbeslutning imidlertid ikke blot ses som et administrativt tiltag, der skal afhjælpe en lovgivningsmangel, men også som et middel til at fremme en sund finansiel og administrativ praksis i Kommissionen.

3.3. ØSU finder det overordentlig vigtigt, at Kommissionen råder over finansielle midler til de støtteaktioner, der er nævnt i artikel 3. Det er af stor værdi for Kommissionen at få indsigt i uafhængige synspunkter via kontrakter om analyse af f.eks. markeder og teknologier.

3.4. I forbindelse med sådanne støtteaktiviteter bør der efter ØSU's mening lægges særlig vægt på overvågningen af EU-lovgivningens anvendelse.

Bruxelles, den 25. september 1996.

Carlos FERRER

Formand for Det Økonomiske og Sociale Udvalg

() EFT nr. C 192 af 3. 7. 1996, s. 4.